《伯子云亭有千叶石榴忽作一房如拳》
明代·徐渭

造化百幻诡，何物保相避。霎然创以呈，俨尔夙所肄。

取玉自昆仑，削金役翡翠。博物如司空，傥亦难诘致。

扣伯费言辞，伯答未全聩。有蕡榴核仁，无忝竹丛义。

既劳花给妆，复取实供馈。符呈百子占，□绝三尸醉。

嵌砾孙自繁，胎珠母深閟。辟彼幽闺姬，十年乃始字。

灌浇以助长，空劳竭沟澻。修巳法前规，拱桑讵能祟。

岂真不能祟，夕拱而朝瘁。矧膺安石祥，可废临谷惴。

颇噱甘露人，是觉还是寐。尽杀匪天心，伏甲露帷次。

饵虎不以道，竟为虎所食。

作者简介：徐渭（1521—1593），汉族，绍兴府山阴（今浙江绍兴）人。初字文清，后改字文长，号天池山人，或署田水月、田丹水，青藤老人、青藤道人、青藤居士、天池渔隐、金垒、金回山人、山阴布衣、白鹇山人、鹅鼻山侬等别号。中国明代文学家、书画家、军事家。民间也普遍流传他的故事传说，关于他年轻时如何聪明，后来如何捉弄官宦等。